CELEX: 32013D0039
Language: bg
Date: 2013-01-18 00:00:00
Title: 2013/39/ЕС: Решение за изпълнение на Комисията от 18 януари 2013 година за освобождаване на изследването на находища на нефт и природен газ в Кипър от прилагането на Директива 2004/17/ЕО на Европейския парламент и на Съвета относно координирането на процедурите за възлагане на поръчки от възложители, извършващи дейност в секторите на водоснабдяването, енергетиката, транспорта и пощенските услуги (нотифицирано под номер C(2013) 60)  текст от значение за ЕИП

22.1.2013   
            
            
               BG
            
            
               Официален вестник на Европейския съюз
            
            
               L 18/19
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 18 януари 2013 година
   за освобождаване на изследването на находища на нефт и природен газ в Кипър от прилагането на Директива 2004/17/ЕО на Европейския парламент и на Съвета относно координирането на процедурите за възлагане на поръчки от възложители, извършващи дейност в секторите на водоснабдяването, енергетиката, транспорта и пощенските услуги
   (нотифицирано под номер C(2013) 60)
   (само текстът на гръцки език е автентичен)
   (текст от значение за ЕИП)
   (2013/39/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2004/17/ЕО на Европейския парламент и на Съвета от 31 март 2004 г. относно координирането на процедурите за възлагане на поръчки от възложители, извършващи дейност в секторите на водоснабдяването, енергетиката, транспорта и пощенските услуги (1), и по-специално член 30, параграфи 4 и 6 от нея,
   като взе предвид искането, подадено от Noble Energy International Ltd с електронно писмо от 17 август 2012 г.,
   като има предвид, че:
   I.   ФАКТИ
   
   
               (1)
            
            
               На 17 август 2012 г. Комисията получи с електронно писмо искане в съответствие с член 30, параграф 4 от Директива 2004/17/ЕО.
            
         
               (2)
            
            
               Искането, отправено от Noble Energy International Ltd, се отнася до изследването на находища на нефт и природен газ в Кипър. В съответствие с член 30, параграф 5, първа алинея от Директива 2004/17/ЕО Комисията уведоми за това Кипър с писмо от 26 септември 2012 г. и поиска допълнителна информация. Кипър отговори на 24 октомври 2012 г.
            
         II.   ПРАВНА УРЕДБА
   
   
               (3)
            
            
               В член 30 от Директива 2004/17/ЕО е посочено, че поръчки, които са предназначени за изпълнение на някоя от дейностите, за които се отнася Директива 2004/17/ЕО, не са предмет на цитираната директива, ако в държавата членка, в която се осъществява дейността, тази дейност е пряко изложена на конкуренция в пазари, до които достъпът не е ограничен. Прякото излагане на конкуренция се оценява въз основа на обективни критерии, като се отчитат характерните особености на съответния сектор. Достъпът се счита за неограничен, ако въпросната държава членка е изпълнила и приложила съответните разпоредби от законодателството на ЕС относно отварянето на даден сектор или на част от него.
            
         
               (4)
            
            
               Кипър е въвел и прилага Директива 94/22/ЕО на Европейския парламент и на Съвета от 30 май 1994 г. относно условията за предоставяне и ползване на разрешения за проучване, изследване и производство на въглеводороди (2) и следователно в съответствие с член 30, параграф 3, първа алинея от Директива 2004/17/ЕО следва да се счита, че достъпът до пазара не е ограничен. Прякото излагане на конкуренция в определен пазар следва да се оценява въз основа на различни критерии, нито един от които сам по себе си няма решаващо значение.
            
         
               (5)
            
            
               При оценяването дали съответните оператори са изложени на пряка конкуренция в пазарите, за които се отнася настоящото решение, трябва да бъдат взети под внимание пазарният дял на основните пазарни участници и степента на концентрация, съществуваща на тези пазари.
            
         
               (6)
            
            
               Настоящото решение не засяга прилагането на правилата за защита на конкуренцията.
            
         III.   ОЦЕНКА
   
   
               (7)
            
            
               Според установената практика на Комисията (3) изследването на находища на нефт и природен газ представлява един продуктов пазар, тъй като не е възможно от самото начало да бъде определено дали то ще доведе до откриване на нефт или на природен газ. Освен това в рамките на тази дългогодишна практика на Комисията бе установено, че географският обхват на този пазар включва целия свят. При условие че няма признаци в този случай мащабът на географския обхват на пазара да е различен, той ще остане без изменение за целите на настоящото решение.
            
         
               (8)
            
            
               Пазарните дялове на операторите, развиващи дейности в областта на изследването на находища на нефт и природен газ, могат да бъдат измерени посредством три показателя: капиталови разходи, доказани запаси и очакван добив. Използването на капиталовите разходи като показател за пазарните дялове се оказа неподходящо, като една от причините за това са големите разлики между специфичните инвестиции, които са необходими в различните географски райони.
            
         
               (9)
            
            
               Обикновено за оценка на пазарните дялове в този сектор се използват останалите два параметъра, а именно дяловете от доказаните запаси и от очаквания добив (4).
            
         
               (10)
            
            
               В Кипър има само един икономически оператор с дейност на пазара за изследване на находища на нефт и газ, а именно заявителят, който е получил първия си лиценз, издаден през 2008 г., след приключване на първия кръг на издаване на лицензи в Кипър. Същевременно всички дружества, проучващи находища на нефт и газ на световния пазар са потенциални конкуренти, тъй като са участвали и в първия, и във втория кръг за издаване на лицензи, чието начало бе дадено през февруари 2012 г. Според Кипър на втория кръг са били подадени 33 заявления от 15 предприятия или консорциуми.
            
         
               (11)
            
            
               Според наличната информация, към 31 декември 2011 г. доказаните световни запаси на нефт и природен газ са възлизали на 481,4 милиарда нормални кубични метра (Sm3) нефтен еквивалент (5). Към 31 декември 2011 г. в Кипър е открито само едно находище на въглеводороди — обявеното от заявителя — чиито залежи на природен газ се оценяват на почти 200 милиона Sm3
                   (6). Тези залежи, ако бъдат доказани, ще представляват малко над 0,09 % от световните доказани залежи от газ и много по-малък дял от всичкия нефт и газ и биха повишили дела на заявителя в доказаните световни залежи от 0,0416 % на 0,1367 %.
            
         
               (12)
            
            
               Пазарът на изследванията на находища на нефт и природен газ не е силно концентриран. Освен с държавни предприятия, този пазар се характеризира и с присъствието на три международни вертикално интегрирани частни предприятия, така наречените „свръхголеми“ предприятия (BP, ExxonMobil и Shell), както и няколко от така наречените „големи“ предприятия. Така посочените данни показват наличието на пряко излагане на конкуренция.
            
         IV.   ЗАКЛЮЧЕНИЯ
   
   
               (13)
            
            
               Предвид разгледаните фактори условието за пряко излагане на конкуренция, посочено в член 30, параграф 1 от Директива 2004/17/ЕО, следва да се счита за изпълнено в Кипър.
            
         
               (14)
            
            
               Тъй като условието за неограничен достъп до пазара се счита за изпълнено, Директива 2004/17/ЕО не следва да се прилага, когато възложителите на обществени поръчки възлагат поръчки, които имат за цел да способстват изследването на находища на нефт и природен газ в Кипър или когато се организират конкурси за проекти за извършването на тази дейност в посочения географска област.
            
         
               (15)
            
            
               Настоящото решение се основава на правната и фактическата обстановка от август до октомври 2012 г. съгласно данните, предоставени от заявителя и Кипър. То може да бъде преразгледано, ако вследствие на съществени промени в правната или фактическата обстановка престанат да бъдат изпълнени условията за прилагането на член 30, параграф 1 от Директива 2004/17/ЕО.
            
         
               (16)
            
            
               Мерките, предвидени в настоящото решение, са в съответствие със становището на Консултативния комитет по обществени поръчки,
            
         ПРИЕ НАСТОЯЩОТО РЕШЕНИЕ:
   Член 1
   Директива 2004/17/ЕО не се прилага за поръчки, възложени от възложители на обществени поръчки, които имат за цел да способстват изследването на находища на нефт и природен газ в Кипър.
   Член 2
   Адресат на настоящото решение е Република Кипър.
   
      Съставено в Брюксел на 18 януари 2013 година.
      
         
            За Комисията
         
         Michel BARNIER
         
            Член на Комисията
         
      
   
   
      (1)  ОВ L 134, 30.4.2004 г., стр. 1.
   
      (2)  ОВ L 164, 30.6.1994 г., стр. 3.
   
      (3)  Вж. по-специално решението на Комисията от 19.11.2007 г., с което определена концентрация се обявява за съвместима с общия пазар (дело № COMP/M.4934 — KAZMUNAIGAZ/ROMPETROL) съгласно Регламент (ЕО) № 139/2004 на Съвета (ОВ L 24, 29.1.2004 г., стр. 1).
   
      (4)  По-специално вж. точки 25 и 27 от Решение 2004/284/ЕО на Комисията от 29 септември 1999 г. за обявяване на концентрация за съвместима с общия пазар и функционирането на Споразумението за ЕИП (дело № IV/M.1383 — Exxon/Mobil) (ОВ L 103, 7.4.2004 г., стр. 1) и последващите решения, inter alia, решението на Комисията от 3 май 2007 г. за обявяване на концентрация за съвместима с общия пазар (дело № COMP/M.4545 — STATOIL/HYDRO) в съответствие с Регламент (ЕО) № 139/2004.
   
      (5)  Вж. точка 5.2.1 от заявлението и цитираните в него източници, по-специално Статистическия обзор на BP относно световната енергетика, юни 2012 г. („BP Statistical Review of World Energy“), наричан по-долу „Статистическият обзор на BP“.
   
      (6)  Според резултатите от проучвателните сондажи находището съдържа между 5 и 8 трилиона кубични фута, с обща средна стойност 7 трилиона кубични фута, съответстващи на 0,19824 трилиона m3 газ.